钦定古今图书集成/理学汇编/经籍典/第194卷 > 群书备考 > 春秋
## 钦定古今图书集成/理学汇编/经籍典/第194卷 > 群书备考 > 春秋

《春秋》因鲁史而作，始于鲁隐公之元年者，盖以是年
为平王东迁之始，政教不行于天下也。至于获麟而
绝笔者，悲道之终不复行也，成以九月。

《春秋纬演孔图》云：“孔子修《春秋》，九月而成。卜之，得阳《豫》之卦。” 是《春秋》二百四十二年之书，以九月而成，成一年而夫子梦奠矣。

义有五始：

元者，气之始。春者，时之始。王者，受命之始；《正月》者，政教之始；《公即位》者，有国之始也。

至于《三传》之作，党同伐异

汉初，有公羊、穀梁、邹氏、夹氏，四家并行。王莽之乱，邹氏无师，夹氏亡后，惟《公羊》《穀梁》立于学官。又有《左氏》，后出为三传。

《左氏》“艳而富，其失也诬。”张苍、贾谊皆治之，而晋杜预
则为之《集解》焉。

左氏相传，以为左丘明作。然其记智伯反丧于韩、魏，在获麟后二十八年，去孔子没亦二十六年，又其书“不更之爵” ，及称虞不腊矣，皆类战国后语，故或疑非孔子所称。左丘明别是一人为史官者，其为传，或先《经》以始事，或后《经》以终义，或依《经》以辨理，或错《经》以合异，其文缓，其旨远。汉初出于张苍之家，本无传者。文帝时，贾谊为训诂，授赵人贯公。其后刘歆典校经籍，欲立之，诸儒莫应。至建武时，韩歆请立而未行。时陈元最明《左传》，又上书讼之。于是乃以魏郡李封为《左氏》博士，卒复罢。然诸儒传《左氏》者甚众。永平中，能为《左氏》者擢高第，为讲郎。其后贾逵、服虔皆为训解，至魏遂行于世。晋杜预又为之集解，后人谓为“《左氏》忠臣” ，而预亦自谓有传癖，然其敝则至弃《经》而信传。至隋，杜氏大行。

《公羊》辩而裁，其失也俗。胡母生、董仲舒皆习之，而何
休则为之注焉。

子夏传之公羊高，高传其子平，平传其子地，地传其子寿。至汉景帝时，乃与弟子胡母子都著以竹帛。其后传董仲舒，以《公羊》显于朝。又四传至何休，为《经传集诂》，其书遂大传　。何休著《公羊墨守》《左氏膏肓》《穀梁痼疾》三书，郑元作《鍼膏肓》，起痼疾，《发墨守》以排之。休见之曰：“康成入吾室，操吾戈，以伐吾宇。”〈一作“乎。” 〉又何书有“三科九旨”之说非也，

《穀梁》清而婉，其失也短，申公、瑕丘皆传之，而晋范甯
又为之集解焉。

应劭称穀梁赤子夏弟子，糜生则以为秦孝公同时人，阮孝绪则以为名俶，字元始，皆未详也。自孙卿、申公至瑕丘江翁，凡五传，汉宣好之，遂盛行于世。自汉、魏以来，注解有尹更始、唐固、孔演、江熙等十数家，而范甯皆以为肤浅，遂率其门生子弟为《集解》十二卷。

至后啖赵解疑，每援《经》以击传。

啖助、赵匡以前人多泥《传》违《经》，因著《纂例》《辨疑》共十七卷。自汉以来，三《传》之外，能卓然自信者自二人始。

《陆韦》《编例》每合，异以为同。

陆希声有《春秋通例》，韦表微有《三传通例》。

迨！程氏、胡氏之传作，而圣人作《经》之意，于斯可见矣。

伊川《春秋传》略举大义，不为尽说，襄昭后尤略。胡文定《春秋传》大纲本《孟子》，而微旨多以程子之说为据。朱子曰：“胡《春秋》非不好，却不合。这件事圣人是如此下字，那件事圣人又何如下字？” 要知圣人只是直笔，据见在而书，岂有许多叨怛？又曰：“胡《传》有牵强处，然议论有开合精神。”